DOI: 10.14457/tu.the.2016.259
title: ปัจจัยที่มีผลต่อการตัดสินใจเลือกใช้สินเชื่อรถยนต์กับธนาคารธนชาต จำกัด (มหาชน) ในเขตกรุงเทพมหานคร

description: การวิจัยเรื่อง ปัจจัยที่มีผลต่อการตัดสินใจเลือกใช้สินเชื่อรถยนต์กับธนาคารธนชาต จำกัด (มหาชน) ในเขตกรุงเทพมหานคร มีวัตถุประสงค์เพื่อศึกษาลักษณะทางประชากรศาสตร์ พฤติกรรมการเลือกใช้บริการสินเชื่อเพื่อการเช่าซื้อรถยนต์ ส่วนที่เป็นประโยชน์ต่อการพัฒนาปรับปรุงในการให้บริการสินเชื่อรถยนต์และศึกษาว่าปัจจัยใดที่ส่งผลต่อการตัดสินใจของผู้ใช้บริการสินเชื่อรถยนต์กับธนาคารธนชาตและสถาบันการเงินผู้ให้บริการรายอื่นๆ โดยมีปัจจัยส่วนผสมทางการตลาด (7P) และปัจจัยควบคุมอื่นๆ ได้แก่ รายได้เฉลี่ยต่อเดือน รายจ่ายภาระหนี้และการเป็นพันธมิตรกับดีลเลอร์จำหน่ายรถยนต์ มาเป็นกรอบแนวคิดในการศึกษาครั้งนี้ เพื่อนำไปสู่การกำหนดกลยุทธ์การตลาดในการให้บริการสินเชื่อเช่าซื้อรถยนต์ให้ได้ตรงกับความต้องการของผู้บริโภค โดยงานวิจัยนี้เป็นงานวิจัยในรูปแบบการวิจัยเชิงสำรวจ (Survey Research) ซึ่งกลุ่มตัวอย่างที่ทำการศึกษา คือ ผู้ที่เคยใช้บริการเช่าซื้อเชื่อรถยนต์ในเขตกรุงเทพมหานคร จากนั้นนำข้อมูลที่ได้มาประมวลผลเพื่อให้ทราบถึงปัจจัยและพฤติกรรมในด้านต่างๆ และวิเคราะห์ความน่าจะเป็นว่าปัจจัยที่ต้องการศึกษาตัวใดที่ส่งผลต่อการตัดสินใจของผู้ใช้บริการสินเชื่อรถยนต์ โดยใช้แบบจำลองโลจิตผลการวิจัยพบว่า ลักษณะประชากรศาสตร์ของผู้ตอบแบบสอบถามจาก กลุ่มตัวอย่างของผู้ตอบแบบสอบถามที่นำมาใช้วิเคราะห์จำนวน 400 คน พบว่า ผู้ใช้สินเชื่อกับธนาคารธนชาตจำนวน 127 คน และผู้ใช้สินเชื่อกับสถาบันอื่นๆ จำนวน 273 คน มีลักษณะเป็นไปในทิศทางเดียวกัน ยกเว้นในส่วนของเพศและรายได้ ที่พบว่า กลุ่มตัวอย่างที่ใช้บริการสินเชื่อกับธนาคารธนชาตเป็นเพศหญิงและมีรายได้ส่วนใหญ่อยู่ที่ระดับ 15,001-25,000 บาท ในขณะที่กลุ่มตัวอย่างที่ใช้บริการสินเชื่อกับสถาบันอื่นๆ จะเป็นเพศชายและมีรายได้ส่วนใหญ่อยู่ที่ระดับ 25,001-35,000 บาท ในด้านลักษณะพฤติกรรมการเลือกใช้บริการสินเชื่อเพื่อการเช่าซื้อรถยนต์ของผู้ตอบแบบสอบถามพบว่า กลุ่มตัวอย่างที่ใช้บริการสินเชื่อกับธนาคารธนชาตและสถาบันอื่นๆ โดยส่วนใหญ่จะเลือกเช่าซื้อรถยนต์ยี่ห้อฮอนด้าและโตโยต้าสูงที่สุดเป็น 2 อันดับแรก ซึ่งสอดคล้องกับปริมาณยอดขายรถยนต์ภายในประเทศไทย ที่รถยนต์ทั้ง 2 แบรนด์ มียอดขายสูงสุดตลอดช่วงหลายปีที่ผ่านมา ในด้านราคารถยนต์ส่วนใหญ่ มีราคาอยู่ที่ 500,001-750,000 บาท ขณะที่บุคคลที่มีอิทธิพลต่อการเลือกใช้บริการเช่าซื้อรถยนต์ คือ พนักงานขาย โดยเฉพาะในส่วนของธนาคารธนชาตซึ่งสูงเกิน 50% น่าจะเกิดจากปัจจัยด้านต่างๆ เช่น การเป็นพันธมิตรกับแบรนด์รถยนต์ เช่น แบรนด์รถยนต์ฟอร์ด เป็นต้น ด้านสื่อที่มีอิทธิพลต่อการเลือกใช้บริการเช่าซื้อรถยนต์ คือ โทรทัศน์ รองลงมา คือ อินเตอร์เน็ต ด้านการเลือกใช้บริการ พบว่า เงินดาวน์โดยส่วนใหญ่ในการเลือกใช้บริการเช่าซื้อรถยนต์ คือ 20% รองลงมาอยู่ที่ 15% ในขณะที่เงินดาวน์ 10% หรือน้อยกว่ามีปริมาณน้อยสุดสืบเนื่องจากปัญหา NPL ในธุรกิจสินเชื่อเช่าซื้อรถยนต์ จึงทำให้สถาบันต่างๆ มีความเข้มงวดในการปล่อยสินเชื่อมากขึ้น ส่วนระยะเวลาในการผ่อนอยู่ที่ 60 งวดและอัตราดอกเบี้ยของธนาคารธนชาตอยู่ที่ 2.1-2.50% เป็นจำนวนสูงที่สุด ในขณะที่สถาบันอื่นๆ ตัดสินใจเช่าซื้อที่อัตราดอกเบี้ย 2.51-3.0% สูงที่สุด โดยที่กลุ่มผู้ตอบแบบสอบถามโดยมากเพิ่งเคยเช่าซื้อรถยนต์ครั้งแรก (1 ครั้ง) ซึ่งสาเหตุที่ทำให้เกิดผู้เช่าซื้อรถยนต์ครั้งแรกเป็นจำนวนมากส่วนหนึ่งมาจากนโยบายรถยนต์คันแรกที่ทำให้เกิดอุปสงค์ความต้องการเช่าซื้อรถยนต์ครั้งแรกของผู้เช่าซื้อรถยนต์ในประเทศไทยเป็นจำนวนมาก ด้านข้อมูลที่เป็นประโยชน์ต่อการปรับปรุงบริการสินเชื่อเพื่อเช่าซื้อรถยนต์ด้านระยะเวลาในการอนุมัติสินเชื่อ พบว่า กลุ่มตัวอย่างโดยส่วนใหญ่เห็นว่าระยะเวลาในการอนุมัติสินเชื่อที่ 2 วัน เหมาะสมที่สุด ในส่วนเรื่องของการทำประกันคุ้มครองวงเงินสินเชื่อของกลุ่มตัวอย่าง พบว่า ส่งผลปานกลางมากที่สุด คิดเป็น 35.3% ซึ่งใกล้เคียงกับกลุ่มตัวอย่างที่คิดว่าการทำประกันคุ้มครองวงเงินสินเชื่อส่งผลเล็กน้อย คิดเป็น 34%ในการกำหนดกลยุทธ์ของผู้ให้บริการสินเชื่อเช่าซื้อรถยนต์ในปัจจุบัน ที่ผู้ให้บริการสินเชื่อไม่ให้ความสำคัญกับการแข่งขันทางด้านราคา “อัตราดอกเบี้ย” เนื่องจากรายได้หลักของธุรกิจเช่าซื้อรถยนต์เป็นดอกเบี้ยรับจากการให้สินเชื่อ การเปลี่ยนแปลงของอัตราดอกเบี้ยจึงมีผลกระทบต่อกำไรธุรกิจของบริษัท ดังนั้นผู้ให้บริการสินเชื่อจึงมุ่งเน้นการแข่งขันที่ไม่ใช้ราคา ซึ่งเป็นกลยุทธ์ที่ใช้ส่วนผสมทางการตลาดอย่างอื่นมาแข่งขันเพื่อสร้างความพอใจแก่ทั้งผู้บริโภคและผู้แทนจำหน่ายรถยนต์ จากผลวิจัยข้อมูลปัจจัยด้านส่วนผสมทางการตลาดของธุรกิจบริการที่มีผลต่อการเลือกผู้ให้บริการสินเชื่อเช่าซื้อรถยนต์ พบว่า ปัจจัยส่วนผสมการตลาด ด้านผลิตภัณฑ์ ช่องทางการจัดจำหน่าย กระบวนการให้บริการ ลักษณะทางกายภาพและการเป็นพันธมิตรกับดีลเลอร์รถยนต์ฟอร์ด เป็นปัจจัยบวกและส่งผลให้ผู้ใช้บริการเช่าซื้อรถยนต์มีโอกาสในการตัดสินใจเช่าซื้อรถยนต์กับธนาคารธนชาตมากกว่าสถาบันผู้ให้บริการเช่ารถยนต์ซื้อรายอื่นๆ